कई बार औरत ही औरत की दुश्मन होती है। युवा पत्नी के मर या मार दिए जाने के बाद चिता की अग्नि शांत भी नहीं होती हैं कि घर की बूढ़ी औरतें लड़के के दूसरे ब्याह के लिए नई–नई लड़कियाँ सुझाने लगती हैं। असंवेदनशीलता की हद तो तब पार होती है, जब शोक व्यक्त करने आई औरतों में से एक लड़की की सास को ढाँढस बंधाते हुए कहती है–‘हौसला रख, सुरेश की माँ। भगवान का लाख–लाख शुक्रिया है कि तेरा सुरेश एक्सीडेंट में बच गया। बहुएँ तो बहुत मिल जाएगी, पर बेटा और कहाँ से लाती तू?’ यह स्वर है धर्मपाल साहिल की लघुकथा ‘औरत से औरत तक’ का। इसी प्रकार एक स्त्री दूसरी को बर्दाश्त नहीं कर पाती। मालकिन, युवा महरी को इस भय के कारण नौकरी से निकाल देती है कि कहीं वह पति पर डोरे डालना शुरू न कर दे! आज तो उसने मालकिन की रंग–बिरंगी बिंदिया उठाकर माथे पर चिपका ली, कल कहीं पति के नाम का मंगलसूत्र गले में न डाल ले! अरुणा शास्त्ऱी की लघुकथा ‘बिंदिया’ इसी तथ्य को रेखांकित करती है। डॉ0 सतीश दुबे की ‘जिंदगी’ में वेश्या की बेबसी, ‘अनुबंध ’ में अंहकारी बहू, ‘कुंती’ में माँ का उदार रूप ‘भूरी में स्त्री के पर–पुरुष के सामने परोसे जाने की विवशता का मनोवैज्ञानिक चित्रण है।